Tarybos reglamentas (EB) Nr. 1211/2003
2003 m. liepos 7 d.
iš dalies keičiantis Reglamentą (EB) Nr. 1081/2000 dėl įrangos, kuri gali būti panaudota vidinėms represijoms ar teroristiniais tikslais, pardavimo, tiekimo ir eksporto į Birmą (Mianmarą) uždraudimo ir asmenų, kurie šioje šalyje yra susiję su svarbiomis Vyriausybinėmis funkcijomis, lėšų įšaldymo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 301 straipsnį,
atsižvelgdama į 2003 m. balandžio 28 d. Bendrąją poziciją 2003/297/BUSP dėl Birmos (Mianmaro) [1] ir į 2003 m. birželio 20 d. Tarybos sprendimą 2003/461/BUSP, įgyvendinantį Bendrąją poziciją 2003/297/BUSP dėl Birmos (Mianmaro) [2],
atsižvelgdama į Komisijos pasiūlymą,
kadangi:
(1) Taryba išreiškė didelį susirūpinimą dėl bendros padėties Birmoje (Mianmare) pablogėjimo, ypač dėl Aung San Suu Kyi ir kitų Nacionalinės demokratijos lygos (NDL) narių suėmimo bei NDL biurų uždarymo.
(2) Atsižvelgiant į tai, Sprendime 2003/461/BUSP numatyta inter alia stiprinti techninio mokymo ar pagalbos, susijusios su ginklais ir susijusia medžiaga, draudimą.
(3) Šis techninių konsultacijų, pagalbos ar mokymo, susijusio su ginklais ir susijusia medžiaga, draudimui yra taikoma Sutartis. Dėl to, siekiant išvengti konkurencijos iškraipymo, būtini Bendrijos teisės aktai, taikomi Bendrijos teritorijai. Šiame reglamente laikoma, kad ši teritorija Sutartyje nurodytomis sąlygomis apima visas valstybių narių, kurioms yra taikoma Sutartis, teritorijas.
(4) Dėl to šiuo draudimu turėtų būti papildytos Reglamentu (EB) Nr. 1081/2000 [3] nustatytos priemonės,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1081/2000 iš dalies keičiamas taip:
1. Įterpiamas šis straipsnis:
"1a straipsnis
1. Nepažeidžiant valstybių narių galių vykdant valstybinės valdžios funkcijas, draudžiama Birmoje (Mianmare) organizuoti techninį mokymą ar teikti pagalbą, susijusią su ginklų ir visų rūšių susijusios medžiagos, įskaitant ginklus ir šaudmenis, karines transporto priemones ir įrangą, sukarintą įrangą bei jų atsargines dalis, tiekimu, gamyba, remontu ar naudojimu.
2. 1 dalis netaikoma techninei pagalbai ar mokymui, susijusiam su žudymui neskirta karine įranga, skirta tik humanitariniams ar apsaugos tikslams."
2. 5 straipsnis pakeičiamas taip:
"5 straipsnis
Draudžiamas sąmoningas ir apgalvotas dalyvavimas susijusioje veikloje, kurios tikslas ar poveikis yra, tiesiogiai ar netiesiogiai, skatinti sandorius ar veiklą, minimą 1 ir 1a straipsniuose, arba išvengti šio reglamento nuostatų taikymo."
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 7 d.